櫻桃花開留徐二飲
作者：劉敞
朝代：宋

paragraphs: 晨暉照屋清露晞，櫻桃花房開欲齊。
繁花先得造物巧，不與衆卉爭高低。
参差蕚蕚相照耀，恍惚滿眼令人迷。
鳥驚風過若無意，雲起雪飛空滿蹊。
仰攀濃香俯玩影，應接不暇昏鴉棲。
流光易失動壯士，斗酒相勞和天倪。
浩歌直欲并日夜，醉耳不能分鼓鼙。
人間出處未嘗定，暫雖會合終當暌。
子今躍馬至萬里，脱略塵土排雲霓。
豫知明年花復發，悵望君子無由携。
少年且作後日意，更使封植驚淮西。